Klokken 07:17 modtog Nordjyllands Politi her til morgen en anmeldelse om et færdselsuheld på afkørselsrampen, hvor bilister på E45 kan dreje ind på E39 mod henholdsvis Thisted og Hjørring-Hirtshals. Her kom en 33-årig i tvivl om, hvilken vej han ville, og det resulterede i et voldsomt sammenstød. -  Føreren af bilen laver et udsving og fortryder så sit valg af vognbane, og i den forbindelse rammer han en varebil på den bagerste kofanger, som kører ind i autoværnet, siger vagtchef hos Nordjyllands Politi, Lau Larsen. Sammenstødet betød, at begge biler forulykkede, og den ene af dem var efterfølgende kraftigt beskadiget. Ingen af de implicerede er dog kommet alvorligt til skade, lyder det fra vagtchefen. Mistanke om spritkørsel Politiet har en mistanke om, at den 33-årige mandlige bilist havde alkohol i blodet, og derfor er der taget en blodprøve på ham. - Nu afventer vi resultatet af den. Han er sigtet for spirituskørsel, og så er det blodprøven, der skal afgøre, om han var påvirket eller ej, siger Lau Larsen. Vagtchefen oplyser videre, at begge biler var fjernet fra motorvejen efter en lille times tid. Uheldet gav ikke slemme trafikale problemer, lyder det.

Referat:
Den ene bilist er sigtet for spirituskørsel.